Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 123/17, 98/19 i 144/20) Gradsko vijeće Grada Ivanić-Grada, na svojoj \_\_. sjednici, održanoj \_\_\_\_\_\_\_\_ 2021. godine, donosi

**S T A T U T**

**GRADA IVANIĆ-GRADA**

**I. OPĆE ODREDBE**

**Članak 1.**

(1) Ovim Statutom se podrobnije uređuje samoupravni djelokrug Grada Ivanić-Grada, njegova obilježja, javna priznanja, ustrojstvo, ovlasti i način rada tijela Grada Ivanić-Grada, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Grada Ivanić Grada.

**Članak 2.**

(1) Grad Ivanić Grad je jedinica lokalne samouprave.

(2) Naziv, područje i sjedište Grada Ivanić-Grada određeni su Zakonom o područjima županija, gradova i općina u Republici Hrvatskoj.

(3) Naziv Grada je: Grad Ivanić-Grad.

(4) Sjedište Grada je u Ivanić-Gradu, Park hrvatskih branitelja 1.

(5) Grad Ivanić Grad je pravna osoba.

**Članak 3.**

(1) Područje Grada Ivanić-Grada obuhvaća 19 naselja i to:

1. Caginec,
2. Deanovec,
3. Derežani,
4. Graberje Ivanićko,
5. Greda Breška,
6. Ivanić-Grad,
7. Lepšić,
8. Lijevi Dubrovčak,
9. Opatinec,
10. Posavski Bregi,
11. Prečno,
12. Prerovec,
13. Šemovec Breški
14. Šumećani
15. Tarno,
16. Topolje,
17. Trebovec,
18. Zaklepica i
19. Zelina Breška.

(2) Grad Ivanić-Grad obuhvaća područja koja idu katastarskim granicama rubnih

naselja, koja ulaze u njegovo područje.

(3) Granice Grada Ivanić-Grada mogu se mijenjati na način i po postupku propisanim

zakonom.

**II. OBILJEŽJA GRADA IVANIĆ-GRADA**

**Članak 4.**

(1) Grad Ivanić-Grad ima obilježja: grb i zastavu.

(2) Obilježjima iz stavka 1. ovog članka predstavlja se Grad Ivanić-Grad i izražava

pripadnost Gradu Ivanić-Gradu.

(3) Način uporabe i zaštita obilježja Grada Ivanić-Grada utvrđuje se posebnom odlukom Gradskog vijeća, u skladu sa zakonom i ovim Statutom .

**Članak 5.**

(1) Grb Grada Ivanić-Grada je u obliku ovalnog štita osnovnog plavog polja na kojem se nalaze bijela kula s tri kruništa i tri cvijeta perunike s obje strane kule.

**Članak 6.**

(1) Zastava Grada Ivanić-Grada je plave boje, a u sredini zastave, na sjecištu dijagonala, nalazi se grb Grada Ivanić- Grada.

Omjer širine i dužine zastave je 1:2.

**Članak 7.**

(1) Dan Grada Ivanić-Grada je 08. lipnja, koji se svečano slavi kao gradski blagdan.

**III. JAVNA PRIZNANJA**

**Članak 8.**

1. Javna priznanja Grada Ivanić-Grada su:

1. Počasni građanin Grada Ivanić- Grada

2. Nagrada Grada Ivanić-Grada za životno djelo

3. Godišnja nagrada Grada Ivanić-Grada

4. Priznanje Grada Ivanić-Grada

**Članak 9.**

(1) Gradsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Grada Ivanić-Grada, a poglavito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, športa, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene.

**Članak 10.**

(1) Gradsko vijeće može proglasiti počasnim građaninom osobe koje su se istakle naročitim zaslugama za Grad Ivanić- Grad.

(2) Počasnom građaninu dodjeljuje se Povelja.

(3)Proglašenje počasnim građaninom Grada Ivanić-Grada znak je počasti, zahvalnosti

i priznanja.

(4) Gradsko vijeće može dodjeljivati nagrade i druga javna priznanja građanima i pravnim osobama, za naročite uspjehe u svim područjima gospodarskog i društvenog života značajnog za Grad.

(5) Javna priznanja i nagrade mogu se dodjeljivati i državljanima drugih zemlja, prijateljskim građanima i mjestima, međunarodnim organizacijama i organizacijama drugih država i njihovim tijelima.

(6) Uvjeti za dodjelu javnih priznanja iz članka 8. ovog Statuta, njihov izgled i oblik, kriterij i postupnost njihove dodjele, tijela koja provode postupak i dodjeljuju priznanja, uređuje se posebnom odlukom Gradskog vijeća.

**IV. SURADNJA S DRUGIM JEDINICAMA LOKALNE I PODRUČNE**

**(REGIONALNE) SAMOUPRAVE**

**Članak 11.**

(1) Ostvarujući zajednički interes u unapređivanju gospodarskog, društvenog i kulturnog razvitka, Grad Ivanić-Grad uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

**Članak 12.**

(1) Gradsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

(2) Kriteriji za uspostavljanje suradnje, te postupak donošenja odluke uređuje se

posebnom odlukom Gradskog vijeća.

**Članak 13.**

(1) Sporazum o suradnji Grada Ivanić-Grada, sa drugim jedinicama lokalne i regionalne samouprave ili grada druge države objavljuje se u Službenom glasniku Grada Ivanić-Grada.

(2) Grad Ivanić-Grad može Odlukom Gradskog vijeća proglasiti prijateljskim gradom pojedini grad u zemlji i inozemstvu radi njegovog udjela u ostvarivanju i razvoju međusobnih odnosa, kojima se ostvaruje prijateljstvo među narodima i potiče razvoj Grada Ivanić-Grada i Republike Hrvatske.

**V. SAMOUPRAVNI DJELOKRUG**

**Članak 14.**

(1) Grad Ivanić-Grad je samostalan u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Grada Ivanić Grada.

**Članak 15.**

(1) Grad Ivanić-Grad u samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

- uređenje naselja i stanovanje,

- prostorno i urbanističko planiranje,

- komunalno gospodarstvo,

- brigu o djeci,

- socijalnu skrb,

- primarnu zdravstvenu zaštitu,

- odgoj i osnovno obrazovanje,

- kulturu, tjelesnu kulturu i šport,

- zaštitu potrošača,

- zaštitu i unapređenje prirodnog okoliša,

- protupožarnu zaštitu i civilnu zaštitu,

- promet na svom području,

ostale poslove sukladno posebnim zakonima.

(2) Grad Ivanić Grad obavlja poslove iz samoupravnog djelokruga sukladno posebnim

zakonima kojima se uređuju pojedine djelatnosti iz stavka 1. ovog članka.

(3) Poslovi iz samoupravnog djelokruga detaljnije se utvrđuju odlukama Gradskog vijeća i Gradonačelnika u skladu sa zakonom i ovim Statutom.

**Članak 16.**

(1) Grad Ivanić- Grad, u okviru prava i obveza iz samoupravnog djelokruga:

- poduzima aktivnosti usmjerene na jačanje i poticanje gospodarskog razvoja i poduzetničkih aktivnosti,

- promiče društveni i gospodarski napredak radi vrednovanja lokalnih posebnosti i poštivanja prirodnih i prostornih mogućnosti te poboljšanja uvjeta života i privređivanja,

- osigurava uvjete za odvijanje urbanog prometa i razvitak prometne infrastrukture,

- raspolaže, upravlja i koristi se imovinom u vlasništvu Grada Ivanić-Grada

- osigurava sredstva za zadovoljavanje javnih potreba stanovnika i vodi brigu o potrebama i interesima stanovnika u oblasti predškolskog odgoja, obrazovanja, kulture, tehničke kulture, znanosti, tjelesne kulture, športa i udruga građana, potiče primjenu djelotvornih mjera radi zaštite životnog standarda i zbrinjavanja socijalno ugroženih osoba te obavlja poslove socijalne skrbi,

- osigurava uvjete za utvrđivanje politike gospodarenja prostorom ( zemljište),

- osigurava uvjete za unapređenje i zaštitu prirodnog okoliša te zdrav grad,

- osigurava uvjete za zaštitu potrošača,

- osigurava uvjete za protupožarnu i civilnu zaštitu,

- osigurava uvjete za uređenje prostora i urbanističko planiranje,

- njeguje, razvija i unapređuje svoje tradicionalne posebnosti,

- vodi brigu o uređenju naselja, kvaliteti stanovanja, komunalnih objekata, obavljanju komunalnih i drugih uslužnih djelatnosti te gradske infrastrukture,

- promiče očuvanje prirodne baštine te povijesnoga, kulturnoga i graditeljskog nasljeđa,

- osniva pravne osobe radi ostvarivanja gospodarskih, društvenih, komunalnih

i drugih socijalnih interesa i potreba stanovništva,

- u okviru propisanih uvjeta sudjeluje u aktivnostima i podupire aktivnosti

udruga građana,

- obavlja poslove radi očuvanja komunalnog reda,

- obavlja i sve druge poslove koji su u neposrednoj vezi s interesima gradske zajednice za njezin gospodarski, društveni, kulturni i socijalni napredak.

(2) Poslovi iz stavka 1. ovog članka podrobnije se utvrđuju odlukama i drugim aktima Gradskog vijeća u okviru djelokruga rada tijela Grada Ivanić-Grada.

**Članak 17**.

(1) Osiguranje uvjeta za razvitak gospodarskih, društvenih, komunalnih i drugih djelatnosti od važnosti za Grad Ivanić-Grad poslove na utvrđivanju razvojne strategije Grada Ivanić-Grada koja podrazumijeva faktore u području:

- prostornih i tržišnih uvjeta,

- društvenih djelatnosti,

- gospodarske klime na osnovi tržišne ekonomije,

- upravljanja gradskom imovinom,

- poduzetništva i osiguranja uvjeta za zapošljavanje i poboljšanje kvalitete života,

- brige o energiji i racionalnom korištenju energije,

- sigurnosti u prometu,

- protupožarne djelatnosti.

**Članak 18.**

(1) Grad Ivanić-Grad može organizirati obavljanje pojedinih poslova iz članka 15. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

(2) Odluku o obavljanju poslova na način propisan u stavku 1. ovog članka donosi Gradsko vijeće, temeljem koje se zaključuje sporazum o zajedničkom organiziranju poslova, kojim se uređuju međusobni odnosi u obavljanju zajedničkih poslova.

**Članak 19.**

(1) Gradsko vijeće Grada Ivanić-Grada, može posebnom odlukom pojedine poslove iz samoupravnog djelokruga Grada, čije je obavljanje od šireg interesa za građane na području više jedinica lokalne samouprave prenijeti na Zagrebačku županiju, u skladu s njezinim Statutom.

(2) Gradsko vijeće može tražiti od Županije da se pojedini poslovi iz njezinog samoupravnog djelokruga povjere Gradu, ako Grad za to osigura dovoljno sredstava i ukoliko je to od interesa za Grad.

**VI. NESPOSREDNO SUDJELOVANJE GRAĐANA U ODLUČIVANJU**

**Članak 20.**

(1) Građani mogu neposredno sudjelovati u odlučivanju o lokalnim poslovima

putem referenduma i zbora građana u skladu sa zakonom i ovim Statutom.

**Članak 21.**

(1) Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja iz djelokruga Gradskog vijeća Grada Ivanić-Grada, kao i o drugim pitanjima određenim zakonom i ovim Statutom.

(2) Na temelju odredaba zakona i ovog Statuta raspisivanje referenduma može predložiti najmanje jedna trećina članova Gradskog vijeća, gradonačelnik, većina vijeća mjesnih odbora na području Grada Ivanić-Grada i 20% ukupnog broja birača Grada Ivanić-Grada.

(3) Ako je raspisivanje referenduma predložila najmanje jedna trećina vijećnika Gradskog vijeća, odnosno ako je raspisivanje referenduma predložio gradonačelnik, te ako je raspisivanje referenduma predložila većina vijeća mjesnih odbora na području Grada Ivanić-Grada, Gradsko vijeće Grada Ivanić-Grada dužno je izjasniti se o podnesenom prijedlogu, te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

(4) Odluka o raspisivanju referenduma donosi se većinom glasova svih članova

Gradskog vijeća Grada Ivanić-Grada.

(5) Ako Gradsko vijeće prijedlog ne prihvati, dužno je o razlozima odbijanja

obavijestiti predlagača.

**Članak 22.**

(1) Ako je prijedlog za raspisivanje referenduma predložio propisani broj birača, predsjednik Gradskog vijeća u roku od 30 dana od dana zaprimanja prijedloga dostavlja prijedlog tijelu državne uprave nadležnom za lokalnu i područnu (regionalnu) samoupravu radi utvrđivanja ispravnosti podnesenog prijedloga. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Gradsko vijeće će u roku od 30 dana od dana zaprimanja odluke o ispravnosti prijedloga raspisati referendum.

**Članak 23.**

(1) Gradsko vijeće može raspisati savjetodavni referendum o pitanjima iz svog

djelokruga.

(2) Pravo glasovanja na referendumu imaju građani koji imaju prebivalište na području Grada Ivanić-Grada i upisani su u popis birača.

**Članak 24.**

(1) Odluka donesena na referendumu obvezatna je za Gradsko vijeće, osim odluke

donesene na savjetodavnom referendumu, koja nije obvezatna.

(2) Na postupak provođenja referenduma odgovarajuće se primjenjuju odredbe

zakona kojima se uređuje provedba referenduma.

**Članak 25.**

(1) Odlukom o raspisivanju referenduma određuju se pitanja o kojima će se odlučivati na referendumu, kao i područje odnosno djelatnost u kojoj se provodi referendum.

(2) Odlukom iz stavka 1. ovog članka utvrđuju se i potrebna financijska sredstva za

provođenje referenduma koja se osiguravaju u Proračunu Grada Ivanić-Grada.

**Članak 26.**

1. Odluka o raspisivanju referenduma sadrži:

- naziv tijela koje raspisuje referendum

- područje za koje se raspisuje referendum,

- naziv akta o kojem se odlučuje na referendumu, odnosno naznaku pitanja o kojem će birači odlučivati,

- obrazloženje akta ili pitanja o kojima se raspisuje referendum

- referendumsko pitanje ili pitanja, odnosno jedan ili više prijedloga o

kojima će birači odlučivati,

- dan održavanja referenduma.

Odluka o raspisivanju referenduma objavljuje se u Službenom glasniku Grada Ivanić-Grada i na mrežnim stranicama Grada.

(2) Od dana objave odluke o raspisivanju referenduma do dana održavanja

referenduma ne smije proći manje od 20 niti više od 40 dana.

**Članak 27.**

(1) Gradonačelnik te zamjenik gradonačelnika, koji je izabran zajedno s njim, mogu se opozvati putem referenduma.

(2) Raspisivanje referenduma za opoziv gradonačelnika i njegovog zamjenika, koji je izabran zajedno s njim, može predložiti 20% ukupnog broja birača Grada Ivanić-Grada i 2/3 članova Gradskog vijeća Grada Ivanić-Grada.

(3) Gradsko vijeće raspisat će referendum za opoziv gradonačelnika i njegovog zamjenika, koji je izabran zajedno s njim, u skladu s člankom 22. stavkom 2. ovog Statuta, u dijelu koji se odnosi na utvrđivanje je li prijedlog podnesen od potrebnog broja birača u Gradu Ivanić-Gradu.

(4) Ako je raspisivanje referenduma za opoziv predložilo 2/3 članova Gradskog vijeća Grada Ivanić-Grada, odluku za raspisivanje referenduma za opoziv gradonačelnika i njegova zamjenika koji je izabran zajedno s njim Gradsko vijeća Grada Ivanić-Grada donosi dvotrećinskom većinom glasova svih članova Gradskog vijeća Grada Ivanić-Grada.

(5) Referendum za opoziv ne može se raspisati samo za zamjenika gradonačelnika.

(6) Referendum za opoziv gradonačelnika i njegovih zamjenika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za gradonačelnika.

**Članak 28.**

(1) Odluka o opozivu gradonačelnika te zamjenika koji je izabran zajedno s njim, donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača Grada Ivanić-Grada.

(2) Na postupak referenduma za opoziv odgovarajuće se promjenjuju odredbe Zakona o lokalnoj i područnoj (regionalnoj) samoupravi i zakona kojim se uređuje provedba referenduma.

**Članak 29.**

(1) Zbor građana saziva vijeće mjesnog odbora radi izjašnjavanja građana o pitanjima i prijedlozima iz samoupravnog djelokruga Grada Ivanić-Grada.

(2) Zbor građana saziva se za cijelo područje ili za dio područja mjesnog odbora koje čini zasebnu cjelinu.

(3) Zborove građana može sazvati i Gradsko vijeće Grada Ivanić-Grada te gradonačelnik radi raspravljanja i izjašnjavanja građana o pitanjima od značenja za Grad.

**Članak 30.**

(1) Gradsko vijeće može tražiti mišljenje od zborova građana o prijedlogu općeg akta ili drugog pitanja iz djelokruga Grada Ivanić-Grada kao i drugim pitanjima određenim zakonom ili ovim Statutom.

(2) Prijedlog za traženje mišljenja iz stavka 1. ovog članka može dati jedna trećina vijećnika Gradskog vijeća.

(3) Gradsko vijeće je dužno razmotriti prijedlog iz stavka 2. ovog članka u roku od 60 od dana zaprimanja prijedloga.

(4) Zbor građana saziva predsjednik Gradskog vijeća u roku od 15 dana od dana donošenja odluke Gradskog vijeća za područje mjesnog odbora ili za dio područja mjesnog odbora koje čini zasebnu cjelinu.

(5) Odlukom o sazivanju zbora građana određuju se pitanja o kojima će se tražiti mišljenje od zbora građana, područje za koje se saziva, te vrijeme u kojem se mišljenje treba dostaviti.

(6) Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika,

(7) Za pravovaljano izjašnjavanje na zboru građana potrebna je prisutnost najmanje 5% birača upisanih u popis birača mjesnog odbora za čije područje je sazvan zbor građana.

(8) Izjašnjavanje građana na zboru građana je javno, ako se na zboru građana većinom glasova prisutnih ne donese odluka o tajnom izjašnjavanju, a odluke se donose većinom glasova prisutnih građana.

**Članak 31.**

(1) Građani imaju pravo predlagati Gradskom vijeću donošenje određenog akta ili rješavanje određenog pitanja iz djelokruga Gradskog vijeća te podnositi peticije o pitanjima iz samoupravnog djelokruga Grada Ivanić-Grada.

(2) Gradsko vijeće raspravlja o prijedlogu i peticiji iz stavka 1. ovog članka, ako prijedlog potpisom podrži najmanje deset posto od ukupnog broja birača Grada Ivanić-Grada.

(3)Gradsko vijeće dužno je dati odgovor podnositeljima najkasnije u roku od tri mjeseca od prijema prijedloga.

(4) Prijedlozi i peticije iz stavka 1. ovog članka mogu se podnijeti i elektroničkim putem.

**Članak 32.**

(1) Građani i pravne osobe imaju pravo podnositi predstavke i pritužbe na rad tijela Grada Ivanić-Grada, kao i na rad upravnih tijela te na nepravilan rad i odnos službenika i namještenika u tim tijelima kada im se obraćaju radi ostvarivanja svojih prava i obaveza.

(2) Predstavke i pritužbe građana, razmatra Odbor za predstavke i pritužbe građana, gradonačelnik te pročelnik upravnog tijela, ovisno o sadržaju i naslovu kome je predstavka odnosno pritužba upućena, a koji su dužni odgovoriti podnositelju u roku 30 dana od podnošenja predstavke odnosno pritužbe.

(3) Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, te neposrednim komuniciranjem s ovlaštenim predstavnicima tijela Grada. Predstavke i pritužbe mogu se podnijeti i elektroničkim putem.

**VII. TIJELA GRADA IVANIĆ-GRADA**

**Članak 33.**

(1) Tijela Grada Ivanić-Grada su: Gradsko vijeće i Gradonačelnik.

**1. PREDSTAVNIČKO TIJELO - GRADSKO VIJEĆE**

**Članak 34.**

(1) Gradsko vijeće predstavničko je tijelo građana i tijelo lokalne samouprave, koje donosi odluke i akte u okviru prava i dužnosti Grada, te obavlja i druge poslove u skladu sa Ustavom, zakonom i ovim Statutom.

(2) Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Gradskog vijeća, a izvršni poslovi i zadaće u nadležnosti su gradonačelnika.

1. Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Gradsko vijeće.

**Članak 35.**

Gradsko vijeće donosi:

* Statut Grada,
* Poslovnik o radu,
* odluku o uvjetima, načinu i postupku gospodarenja nekretninama u vlasništvu Grada,
* proračun i odluku o izvršenju proračuna,
* godišnje izvješće o izvršenju proračuna,
* odluku o privremenom financiranju
* odluku o stjecanju i otuđenju pokretnina i nekretnina i raspolaganju ostalom imovinom Grada u visini pojedinačne vrijednosti više od 0,5% iznosa prihoda bez primitaka ostvarenih u godini koja prethodi godini u kojoj se odlučuje, odnosno čija je pojedinačna vrijednost veća od 1.000.000,00 kuna, ako je stjecanje i otuđivanje odnosno nekretnina i pokretnina te raspolaganje ostalom imovinom planirano u proračuni i provedeno u skladu sa zakonom,
* odluku o promjeni granice Grada Ivanić-Grada
* odluku o ustrojstvu i djelokrugu upravnih odjela i službi,
* odluku o kriterijima za ocjenjivanje službenika i načinu provođenja ocjenjivanja,
* odluku o osnivanju javne ustanove, ustanove, trgovačkog društva i druge pravne osobe, za obavljanje gospodarskih, društvenih, komunalnih i drugih djelatnosti od interesa za Grad,
* odluku o sastavu i broju članova skupština trgovačkih društava u kojima je Grad osnivač ili ima udjele odnosno dionice,
* odluku kojom daje prethodne suglasnosti na statute ustanova, ukoliko zakonom ili odlukom o osnivanju nije drugačije propisano,
* odluku o godišnjim izvješćima trgovačkih društava i ustanova u kojima Grad ima udjele ili dionice ili je vlasnik, odnosno osnivač, te svih korisnika proračunskih sredstava,
* odluku o potpisivanju sporazuma o suradnji s drugim jedinicama lokalne samouprave, u skladu s općim aktom i zakonom,
* odluku kojom daje prethodnu suglasnost na opće uvjete isporuke komunalne usluge,
* odluku kojom daje suglasnost na izmjenu cijena komunalnih usluga,
* odluku kojom raspisuje lokalni referendum i imenuje članove povjerenstva za njegovu provedbu,
* odluku kojom bira i razrješava predsjednika i potpredsjednike Gradskog vijeća,
* odluku kojom bira i razrješava predsjednike i članove radnih tijela Gradskog vijeća,
* odluku o kriterijima, načinu i postupku za dodjelu javnih priznanja i dodjeljuje javna priznanja,
* odluke i druge opće akte koji su mu stavljeni u djelokrug zakonom i podzakonskim aktima.

(2) Gradsko vijeće obavlja i druge poslove iz svoje nadležnosti u skladu s posebnim

zakonima i ovim Statutom.

Članak 36.

(1) Gradsko vijeće ima predsjednika i dva potpredsjednika.

(2) Predsjednik i potpredsjednici biraju se iz redova vijećnika, većinom glasova svih vijećnika Gradskog vijeća.

(3) Jedan potpredsjednik Gradskog vijeća bira se iz reda predstavničke većine, a drugi, u pravilu, iz reda predstavničke manjine, na njihov prijedlog.

(4) Funkcija predsjednika i potpredsjednika Gradskog vijeća je počasna i za nju ne primaju plaću.

(5) Predsjednik i potpredsjednici imaju pravo na naknadu, sukladno posebnoj odluci Gradskog vijeća.

Članak 37.

(1) Predsjednik Gradskog vijeća:

- predstavlja i zastupa Gradsko vijeće,

- saziva i organizira, te predsjedava sjednicama Gradskog vijeća,

- predlaže dnevni red Gradskog vijeća,

- upućuje prijedloge ovlaštenih predlagatelja u propisani postupak,

- brine o postupku donošenja odluka i općih akata,

- održava red na sjednici Gradskog vijeća,

- usklađuje rad radnih tijela,

- potpisuje odluke i akte koje donosi Gradsko vijeće,

- brine o suradnji Gradskog vijeća i Gradonačelnika,

- brine se o zaštiti prava vijećnika,

- određuje koji od potpredsjednika ga zamjenjuje u slučaju njegove odsutnosti ili spriječenosti,

- obavlja i druge poslove određene zakonom i Poslovnikom Gradskog vijeća.

(2) Predsjednik Gradskog vijeća dostavlja statut, poslovnik, proračun i druge opće akte nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenja općeg akta propisan ovim Statutom i Poslovnikom Gradskog vijeća u roku od 15 dana od dana donošenja općeg akta, te bez odgode gradonačelniku.

Članak 38.

(1) Potpredsjednici Gradskog vijeća pomažu predsjedniku Gradskog vijeća u obavljanju dužnosti i zamjenjuju ga u slučaju odsutnosti ili spriječenosti u obavljanju dužnosti, na način kako je to utvrđeno Poslovnikom Gradskog vijeća.

Članak 39.

(1) Gradsko vijeće Grada Ivanić-Grada čini 15 vijećnika.

(2) Na konstituirajućoj sjednici Gradskog vijeća vijećnici polažu prisegu koja glasi:

"Prisežem da ću prava i obveze vijećnika Gradskog vijeća obavljati savjesno i odgovorno radi gospodarskog i socijalnog probitka Grada Ivanić-Grada i Republike Hrvatske, da ću se u obavljanju dužnosti vijećnika pridržavati Ustava, zakona i Statuta Grada Ivanić-Grada i da ću štititi ustavni poredak Republike Hrvatske".

(3) Gradsko vijeće odlučuje većinom glasova, javnim glasovanjem, ako je na sjednici nazočna većina vijećnika Gradskog vijeća, osim ako Zakonom, ovim Statutom i Poslovnikom Gradskog vijeća nije drugačije određeno.

(4) Iznimno od stavka 3. ovog članka, o donošenju Statuta Grada, proračuna, izvještaja o izvršenju proračuna i godišnjeg obračuna, Poslovnika Gradskog vijeća, odluke o uvjetima, načinu i postupku gospodarenja, stjecanju, otuđivanju i opterećivanju gradske imovine, davanju koncesije, te obliku suradnje i udruživanju sredstava sa susjednim općinama i gradovima radi osnivanja trgovačkih društava i ustanova u zajedničkom vlasništvu, izboru i razrješenju predsjednika i potpredsjednika Gradskog vijeća, Gradsko vijeće odlučuje većinom glasova svih vijećnika Gradskog vijeća.

Članak 40.

(1) Vijećnici Gradskog vijeća dužnost obavljaju počasno i za to ne primaju plaću.

(2) Vijećnici imaju pravo na naknadu, u skladu s posebnom odlukom Gradskog vijeća.

(3) Član Gradskog vijeća ima pravo na opravdani izostanak s posla radi sudjelovanja u radu Gradskog vijeća i njegovih radnih tijela, sukladno sporazumu s poslodavcem.

(4) Član Gradskog vijeća nema obvezujući mandat i nije opoziv.

Članak 41.

(1) Mandat vijećnika Gradskog vijeća izabranog na redovnim izborima počinje danom konstituiranja Gradskog vijeća i traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.

(2) Mandat vijećnika Gradskog vijeća izabranog na prijevremenim izborima traje do isteka tekućeg mandata Gradskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća.

Članak 42.

(1) Vijećniku prestaje mandat u sljedećim slučajevima:

- ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

- ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,

- ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti sudske presude,

- ako mu prestane prebivalište na području Grada Ivanić-Grada, danom prestanka prebivališta,

- ako mu prestane hrvatsko državljanstvo, danom prestanka državljanstva, sukladno odredbama zakona kojim se uređuje hrvatsko državljanstvo,

- smrću.

(2) Vijećniku kojem prestane hrvatsko državljanstvo, a koji je državljanin države članice Europske unije mandat ne prestaje prestankom hrvatskog državljanstva.

(3) Pisana ostavka vijećnika Gradskog vijeća podnesena na način propisan stavkom 1. alinejom 1. ovoga članka, treba biti zaprimljena najkasnije tri dana prije zakazanog održavanja sjednice Gradskog vijeća i ovjerena kod javnog bilježnika najranije osam dana prije podnošenja iste.

(4) Ostavka podnesena suprotno stavku 1. alineja 1. i stavku 3. ovoga članka, ne proizvodi pravni učinak.

Članak 43.

(1) Vijećnik koji za vrijeme trajanja mandata prihvati obnašanje nespojive dužnosti, dužan je o tome obavijestiti predsjednika Gradskog vijeća, u roku od 8 dana od prihvaćanja dužnosti, a mandat mu počinje mirovati protekom tog roka.

(2) Vijećniku koji ne dostavi obavijest iz stavka 1. ovoga članka mandat miruje po sili zakona.

(3) Po prestanku obnašanja nespojive dužnosti vijećnik nastavlja s obnašanjem dužnosti na temelju prestanka mirovanja mandata, ako podnese pisani zahtjev predsjedniku Gradskog vijeća. Pisani zahtjev dužan je podnijeti u roku od 8 dana od prestanka obnašanja nespojive dužnosti, a mirovanje mandata prestat će osmog dana od dana podnošenja pisanog zahtjeva.

(4) Ako vijećnik po prestanku obnašanja nespojive dužnosti ne podnese pisani zahtjev iz stavka 3. ovoga članka, smatrat će se da mu mandat miruje iz osobnih razloga.

(5) Vijećnik ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Gradskog vijeća.

(6) Mirovanje mandata temeljem pisanog zahtjeva iz stavka 5. ovoga članka počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku, a ne može trajati kraće od šest mjeseci. Vijećnik nastavlja s obnašanjem dužnosti na temelju prestanka mirovanja mandata, osmog dana od dostave obavijesti predsjedniku Gradskog vijeća.

(7) Vijećnika kojem mandat miruje za vrijeme mirovanja mandata zamjenjuje zamjenik, u skladu s odredbama Zakona o lokalnim izborima.

(8) Na sjednici Gradskog vijeća umjesto vijećnika Gradskog vijeća koji je stavio mandat u mirovanje ili mu je mandat prestao po sili zakona, pravo sudjelovanja i odlučivanja ima zamjenik tog vijećnika, određen sukladno odredbama Zakona o lokalnim izborima.

(9) Vijećnik može tražiti nastavljanje obnašanja dužnosti vijećnika samo jedanput u tijeku trajanja mandata.

Članak 44.

(1) Vijećnik ima prava i dužnosti:

- sudjelovati na sjednicama Gradskog vijeća,

- raspravljati i glasovati o svakom pitanju koje je na dnevnom redu sjednice Gradskog vijeća,

- predlagati Gradskom vijeću donošenje akata, podnositi prijedloge akata i podnositi amandmane na prijedloge akata,

- postavljati pitanja iz djelokruga rada Gradskog vijeća,

- postavljati pitanja gradonačelniku i zamjenicima gradonačelnika,

- sudjelovati na sjednicama radnih tijela Gradskog vijeća i na njima raspravljati, a u radnim tijelima kojih je član i glasovati,

- prihvatiti se članstva u najviše 2 radna tijela u koje ga izabere Gradsko vijeće,

- tražiti i dobiti podatke potrebne za obavljanje dužnosti vijećnika, od tijela Grada te u svezi s tim koristiti njihove stručne i tehničke usluge.

(2) Vijećnik ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Gradskog vijeća.

(3) Vijećnik je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika.

(4) Vijećnik se u obavljanju privatnih poslova, gospodarskih i drugih poduzetničkih poslova, za sebe ili svojeg poslodavca ne smije koristiti položajem vijećnika te naglašavati tu funkciju.

(5) Ostala prava i dužnosti vijećnika Gradskog vijeća utvrđuju se zakonom, ovim Statutom i Poslovnikom Gradskog vijeća.

Članak 45.

(1) Predsjednik Gradskog vijeća saziva sjednicu Gradskog vijeća po potrebi, a najmanje jednom u tri mjeseca.

(2) Predsjednik je dužan sazvati sjednicu Gradskog vijeća na obrazloženi zahtjev najmanje jedne trećine vijećnika Gradskog vijeća u roku od 15 dana od primitka zahtjeva.

(3) Ukoliko predsjednik Gradskog vijeća ne sazove sjednicu u roku iz stavka 2. ovog članka, sjednicu će sazvati gradonačelnik u daljnjem roku od 8 dana.

(4) Nakon proteka rokova iz stavka 3. ovog članka, sjednicu može sazvati na obrazloženi zahtjev najmanje jedne trećine vijećnika Gradskog vijeća čelnik tijela državne uprave nadležnog za lokalnu i područnu (regionalnu) samoupravu.

(5) Sjednica Gradskog vijeća sazvana sukladno odredbama stavka 2., 3. i 4. ovog članka mora se održati u roku od 15 dana od dana sazivanja.

(6) Poslovnikom Gradskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika Gradskog vijeća, djelokrug, sastav i način rada radnih tijela, način i postupak donošenja akata u Gradskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Gradskog vijeća.

Članak 46.

(1) Predsjedniku, potpredsjednicima i ostalim izabranim dužnosnicima Gradskog vijeća prava na temelju obavljanja dužnosti prestaju:

- istekom mandata, osim kada je Zakonom o lokalnoj i područnoj (regionalnoj) samoupravi drukčije određeno

- danom donošenja odluke o razrješenju od dužnosti, kada ih je Gradsko vijeće razriješilo prije isteka mandata Gradskog vijeća, ako odlukom o razrješenju nije drugačije određeno

- danom kada Gradsko vijeće utvrdi činjenicu podnošenja ostavke na dužnost, a najkasnije tridesetog dana od dana podnošenja ostavke

- danom stupanja na snagu odluke o raspuštanju Gradskog vijeća, odnosno odluke o raspisivanju redovnih izbora.

(2) Odluka o prestanku ostvarivanja prava na temelju prestanka obavljanja određene dužnosti dostavlja se osobi kojoj je prestala dužnost i službi koja obavlja kadrovske poslove.

Članak 47.

(1) Ako u tekućoj godini Gradsko vijeće ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 116. stavka 2. ovog Statuta, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu raspustiti Gradsko vijeće.

(2) Rješenje Vlade Republike Hrvatske o raspuštanju Gradskog vijeća stupa na snagu danom objave u „Narodnim novinama“.

(3) Protiv rješenja Vlade Republike Hrvatske iz stavka 2. ovog članka predsjednik raspuštenog Gradskog vijeća može podnijeti tužbu Visokom upravnom sudu Republike Hrvatske u roku od 8 dana od objave rješenja.

(4) U slučaju iz stavka 1. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti Gradskog vijeća i raspisati prijevremene izbore za Gradsko vijeće, sukladno posebnom zakonu.

Članak 47. a

(1) Ako nakon raspuštanja Gradskog vijeća iz razloga navedenih u članku 47. stavku 1. ovog Statuta, novoizabrano Gradsko vijeće ne donese proračun u roku od 90 dana od dana konstituiranja, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu istovremeno raspustiti Gradsko vijeće i razriješiti gradonačelnika i njegove zamjenike koji su izabrani zajedno s njim.

(2) Rješenje Vlade Republike Hrvatske o istovremenom raspuštanju Gradskog vijeća i razrješenju gradonačelnika stupa na snagu danom objave u „Narodnim novinama“.

(3) Protiv rješenja Vlade Republike Hrvatske iz stavka 2. ovog članka predsjednik raspuštenog Gradskog vijeća i razriješeni gradonačelnik mogu podnijeti tužbu Visokom upravnom sudu Republike Hrvatske u roku od 8 dana od objave rješenja.

(4) U slučaju iz stavka 2. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti Gradskog vijeća i gradonačelnika i raspisati prijevremene izbore za Gradsko vijeće i gradonačelnika, sukladno posebnom zakonu.

1.1. RADNA TIJELA

Članak 48.

(1) Gradsko vijeće osniva stalne i povremene odbore, komisije i druga radna tijela u svrhu pripreme i predlaganja odluka iz svog djelokruga, odnosno za obavljanje drugih poslova koji im se povjeravaju odlukom o njihovom osnivanju u skladu sa zakonom i Poslovnikom.

(2) Gradsko vijeće na prvoj konstituirajućoj sjednici imenuje

- Mandatnu komisiju,

- Odbor za izbor i imenovanja,

- Odbor za Statut i Poslovnik,

- Odbor za financije i proračun.

Članak 49.

(1) Mandatna komisija:

- na konstituirajućoj sjednici izvješćuje Gradsko vijeće o provedenim izborima za Gradsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,

- izvješćuje Gradsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,

- izvješćuje Gradsko vijeće o mirovanju mandata vijećnika i o zamjenicima vijećnika koji umjesto njih počinju obnašati vijećničku dužnost,

- izvješćuje Gradsko vijeće o prestanku mirovanja mandata vijećnika,

- izvješćuje Gradsko vijeće o prestanku mandata kada se ispune zakonom predviđeni uvjeti te da su ispunjeni zakonski uvjeti za početak mandata zamjeniku vijećnika.

(2) Mandatna komisija ima predsjednika i 4 člana.

(3) Članovi Mandatne komisije biraju se iz redova vijećnika Gradskog vijeća na prijedlog predsjedatelja ili na prijedlog najmanje 1/3 vijećnika.

Članak 50.

(1) Odbor za izbor i imenovanja predlaže:

- izbor i razrješenje predsjednika i potpredsjednika Gradskog vijeća,

- izbor i razrješenje članova radnih tijela Gradskog vijeća,

- imenovanje i razrješenje i drugih osoba određenih ovim Statutom i drugim odlukama Gradskog vijeća.

(2) Odbor za izbor i imenovanja ima predsjednika i 4 člana.

(3) Članovi Odbora za izbor i imenovanja biraju se u pravilu iz redova vijećnika Gradskog vijeća na prijedlog predsjedatelja ili na prijedlog najmanje 1/3 vijećnika.

Članak 51.

(1) Odbor za Statut i Poslovnik:

- predlaže Statut Grada i Poslovnik Gradskog vijeća,

- predlaže pokretanje postupka za izmjenu Statuta odnosno Poslovnika Gradskog vijeća,

- razmatra prijedloge odluka i drugih općih akata koje donosi Gradsko vijeće u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljenje i prijedloge Gradskom vijeću,

- utvrđuje pročišćeni tekst Statuta, Poslovnika i drugih općih akata,

- obavlja i druge poslove određene ovim Statutom.

(2 Odbor za Statut i Poslovnik ima predsjednika i 4 člana. Predsjednik se u pravilu bira između vijećnika, a članovi u pravilu iz reda znanstvenih, stručnih i drugih javnih osoba, na prijedlog Odbora za izbor i imenovanja ili na prijedlog najmanje 1/3 vijećnika, ukoliko zakonom nije određeno drugačije.

Članak 52.

(1) Odbor za financije i proračun proučava i razmatra, te daje svoje prijedloge i mišljenja vezano uz donošenje:

- proračuna, njegovih izmjena i dopuna,

- odluke o izvršavanju proračuna,

- odluke o privremenom financiranju,

- izvještaja o izvršenju proračuna i godišnjeg obračuna,

- odluke o naknadama za obavljanje dužnosti i naknadama putnih troškova za vijećnike Gradskog vijeća i članove radnih tijela Gradskog vijeća,

- kao i drugih odluka vezanih uz proračun i financije Grada koje donosi Gradsko vijeće.

(2) Odbor za financije i proračun ima predsjednika i 4 člana. Predsjednik se u pravilu bira između vijećnika, a članovi u pravilu iz reda znanstvenih, stručnih i drugih javnih osoba, na prijedlog Odbora za izbor i imenovanja ili na prijedlog najmanje 1/3 vijećnika, ukoliko zakonom nije određeno drugačije.

Članak 53.

(1) Gradsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Gradskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Gradskog vijeća.

(2) Sastav, broj članova, djelokrug i način rada radnih tijela utvrđuje Gradsko vijeće posebnim odlukama.

2. GRADONAČELNIK

Članak 54.

1. Gradonačelnik i njegov zamjenik biraju se na neposrednim izborima sukladno posebnom zakonu.
2. Mandat gradonačelnika i zamjenika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog gradonačelnika.

Članak 55.

(1) Gradonačelnik zastupa Grad i nositelj je izvršne vlasti Grada.

(2) Mandat gradonačelnika traje četiri godine.

(3) U obavljaju izvršne vlasti gradonačelnik:

- priprema prijedloge općih akata,

- izvršava i osigurava izvršavanje općih akata Gradskog vijeća,

- utvrđuje prijedlog proračuna Grada i izvršenje proračuna,

- upravlja nekretninama, pokretninama i imovinskim pravima u vlasništvu Grada u skladu sa zakonom, ovim Statutom i općim aktom Gradskog vijeća,

- odlučuje o stjecanju i otuđivanju pokretnina i nekretnina i drugom raspolaganju imovinom Grada čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, a najviše do 1.000.000,00 kuna, ako je stjecanje i otuđivanje pokretnina i nekretnina i drugo raspolaganje imovinom Grada planirano u proračunu i provedeno u skladu sa zakonskim propisima,

- upravlja prihodima i rashodima Grada,

- upravlja raspoloživim novčanim sredstvima na računu proračuna Grada,

- odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Grada i o davanju suglasnosti za zaduživanje ustanova kojih je osnivač Grad,

- sklapa ugovor o koncesiji,

- donosi pravilnik o unutarnjem redu za upravna tijela Grada,

- imenuje i razrješava pročelnike upravnih tijela,

- imenuje i razrješava unutarnjeg revizora,

- imenuje i razrješava predstavnike Grada Ivanić-Grada u tijelima javnih ustanova i ustanova kojih je osnivač Grad Ivanić-Grad, trgovačkih društava u kojima Grad Ivanić-Grad ima udjele ili dionice i drugih pravnih osoba kojih je Grad Ivanić-Grad osnivač, ako posebnim zakonom nije drugačije određeno,

- utvrđuje plan prijma u službu u upravna tijela Grada,

- predlaže izradu prostornog plana kao i njegove izmjene i dopune na temelju obrazloženih i argumentiranih prijedloga fizičkih i pravnih osoba,

- usmjerava djelovanje upravnih odjela i službi Grada u obavljanju poslova iz samoupravnog djelokruga Grada, odnosno povjerenih poslova državne uprave,

- nadzire rad upravnih odjela i službi u samoupravnom djelokrugu i povjerenim poslovima državne uprave,

- daje mišljenje o prijedlozima koje podnose drugi ovlašteni predlagatelji,

- obavlja nadzor nad zakonitošću rada tijela mjesnih odbora,

- osigurava stručne, organizacijske i druge preduvjete za rad Gradskog vijeća,

- brine da se klubovima vijećnika osiguraju prostorni i drugi tehnički uvjeti za rad (prostorije za sjednice, prijepis, umnožavanje i dostavu materijala i dr.),

- daje prethodnu suglasnost na cjenik komunalnih usluga i njegove izmjene ili dopune,

- preuzima pokroviteljstvo društvene, znanstvene, kulturne, sportske ili druge manifestacije od značaja za Grad,

- obavlja i druge poslove predviđene ovim Statutom i drugim propisima.

(4) U slučaju iz stavka 3. alineje 5. ovog članka, gradonačelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, gradonačelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje pokretnina i nekretnina te drugo raspolaganje imovinom Grada mora biti planirano u proračunu Grada i provedeno u skladu sa zakonom.

(5) O stjecanju i otuđivanju pokretnina i nekretnina te drugom raspolaganju imovinom Grada većom od vrijednosti utvrđenih stavkom 4. ovog članka odlučuje Gradsko vijeće.

(6) Gradonačelnik je dužan izvijestiti Gradsko vijeće o danim suglasnostima za zaduživanje iz stavka 3. alineje 8. ovog članka i danim prethodnim suglasnostima na cjenik komunalnih usluga i njegove izmjene ili dopune iz stavka 3. alineje 22. ovog članka.

(7) Odluku o imenovanju i razrješenju iz stavka 3. alineje 13. ovog članka gradonačelnik je dužan objaviti u prvom broju Službenog glasnika Grada Ivanić-Grada koji slijedi nakon donošenja te odluke.

(8) Gradonačelnik kao izvršno tijelo Grada Ivanić-Grada može donijeti Poslovnik o radu gradonačelnikovog kolegija kojim se pobliže uređuje način rada te postupak predlaganja i donošenja akata, osnivanje, djelokrug i način rada radnih tijela, ostvarivanje javnosti rada te druga pitanja.

Članak 56.

(1) Gradonačelnik je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela Grada.

Članak 57.

(1) Gradonačelnik podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 30. rujna za razdoblje siječanj-lipanj tekuće godine.

(2) Gradsko vijeće može, pored izvješća iz stavka 1. ovog članka, od gradonačelnika tražiti izvješće o pojedinim pitanjima iz njegovog djelokruga.

(3) Gradonačelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva.

(4) Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

(5) Gradsko vijeće ne može zahtijevati od gradonačelnika izvješće o bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

Članak 58.

(1) Gradonačelnik zastupa Grad Ivanić-Grad.

(2) Gradonačelnik je odgovoran za zakonito i pravilno obavljanje povjerenih poslova državne uprave tijelu državne uprave nadležnom za upravni nadzor u odgovarajućem upravnom području.

(3) Gradonačelnik obavlja poslove utvrđene Statutom Grada, u skladu sa zakonom.

(4) Gradonačelnik u obavljanju poslova iz samoupravnog djelokruga Grada ima pravo obustaviti od primjene opći akt Gradskog vijeća. Ako ocijeni da je tim aktom povrijeđen zakon ili drugi propis, gradonačelnik će donijeti odluku o obustavi općeg akta u roku od 8 dana od donošenja općeg akta. Gradonačelnik ima pravo zatražiti od Gradskog vijeća da u roku od 8 dana od donošenja odluke o obustavi otkloni uočene nedostatke u općem aktu.

(5) Ako Gradsko vijeće ne otkloni uočene nedostatke iz stavka 4. ovog članka, gradonačelnik je dužan bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.

(6) Gradonačelnik ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Gradskog vijeća.

Članak 59.

(1) Gradonačelnik ima zamjenika, koji zamjenjuje gradonačelnika u slučaju duže odsutnosti ili drugih razloga spriječenosti u obavljanju svoje dužnosti.

(2) Kad zamjenik zamjenjuje gradonačelnika radi duže odsutnosti ili drugih razloga spriječenosti zamjenik ima sva prava i dužnosti gradonačelnika.

Članak 60.

(1) Gradonačelnik, u skladu s ovim Statutom, može obavljanje određenih poslova iz svog djelokruga povjeriti zamjeniku.

(2) Pri obavljanju povjerenih poslova, zamjenik gradonačelnika dužan je pridržavati se uputa gradonačelnika. Povjeravanjem poslova iz svog djelokruga zamjeniku, ne prestaje odgovornost gradonačelnika za njihovo obavljanje.

Članak 61.

(1) Gradonačelnik i njegov zamjenik odlučit će hoće li dužnost na koju su izabrani obavljati profesionalno.

(2) Osobe iz stavka 1. ovog članka dužne su u roku od 8 dana od dana stupanja na dužnost dostaviti pisanu obavijest nadležnom upravnom tijelu Grada, o tome na koji način će obnašati dužnost.

(3) Za osobu iz stavka 1. ovog članka koja nije postupila na način propisan stavkom 2. ovog članka, smatra se da dužnost obavlja volonterski.

(4) Danom stupanja na dužnost osoba iz stavka 1. i 2. ovoga članka smatra se dan početka mandata određen posebnim zakonom.

(5) Gradonačelnik i njegov zamjenik mogu promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu Grada.

(6) Novi način obavljanja dužnosti započinje prvog dana sljedećeg mjeseca nakon dostave obavijesti iz stavka 5. ovog članka.

(7) Osobe koje dužnost obavljaju volonterski ne mogu promijeniti način obavljanja dužnosti u godini održavanja redovnih lokalnih izbora.

Članak 62.

(1) Osobe iz članka 61. ovog Statuta, koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja.

(2) Osobe iz članka 61. ovog Statuta, koje dužnost obavljaju volonterski, imaju pravo na naknadu za rad.

(3) Osnovna mjerila za određivanje plaće, odnosno naknade za rad osoba iz stavka 1. i 2. ovoga članka, kao i druga prava vezana uz profesionalno obnašanje dužnosti gradonačelnika i njegovog zamjenik određuju se posebnim zakonom.

(4) Osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju pravo na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

(5) Osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju pravo na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljale profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti.

(6) Osobe koje dužnost nisu obavljale profesionalno nemaju pravo na naknadu po prestanku obavljanja dužnosti.

(7) Naknada iz stavka 4. i 5. ovog članka isplaćuje se na teret Proračuna Grada Ivanić-Grada.

(8) Prije isteka roka iz stavka 4. i 5. ovog članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Članak 63.

(1) Pročelnik upravnog tijela Grada Ivanić-Grada nadležnog za službeničke odnose ovlašten je za donošenje deklaratornih odluka o početku, načinu te prestanku obnašanja dužnosti gradonačelnika i njegovog zamjenika, kao i pojedinačnih rješenja o visini plaće utvrđene sukladno odredbama posebnog zakona.

Članak 64.

(1) Gradonačelniku i zamjeniku gradonačelnika mandat prestaje po sili zakona:

- ako podnese ostavku, danom dostave pisane ostavke, sukladno pravilima o dostavi propisanim Zakonom o općem upravnom postupku,

- ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke o oduzimanju poslovne sposobnosti,

- ako je pravomoćnom sudskom presudom osuđen na bezuvjetnu kaznu zatvora u trajanju dužem od jednog mjeseca, danom pravomoćnosti sudske presude,

- ako mu prestane prebivalište na području Grada, danom prestanka prebivališta,

- ako mu prestane hrvatsko državljanstvo, danom prestanka državljanstva, sukladno odredbama zakona kojim se uređuje hrvatsko državljanstvo,

- smrću.

Članak 65.

1. Ako gradonačelniku, nastupom okolnosti iz članka 64. mandat prestaje prije isteka dvije godine mandata, pročelnik upravnog tijela nadležnog za službeničke odnose će u roku od 8 dana obavijestiti Vladu Republike Hrvatske o prestanku mandata gradonačelnika, radi raspisivanja prijevremenih izbora za novog gradonačelnika.
2. U slučaju prestanka mandata gradonačelnika nakon isteka 2 godine mandata, dužnost gradonačelnika do kraja mandata obnaša zamjenik koji je izabran zajedno s njim*.*

(3) Ako je na referendumu donesena odluka o opozivu gradonačelnika te njegova zamjenika prije isteka dvije godine mandata prestane mandat Gradonačelnika Vlada Republike Hrvatske raspisat će prijevremene izbore za gradonačelnika i njegovog zamjenika, a do provedbe prijevremenih izbora dužnost gradonačelnika obnaša njegov zamjenik, a ako je mandat prestao i zamjeniku, do provedbe prijevremenih izbora dužnost gradonačelnika obnaša povjerenik Vlade Republike Hrvatske.

(4) Ako nakon isteka dvije godine mandata prestane mandat gradonačelnika, dužnost gradonačelnika do kraja mandata obnaša njegov zamjenik.

(5) Ako prestane mandat zamjenika koji obnaša dužnost gradonačelnika sukladno stavku 2.ovog članka, Vlada Republike Hrvatske raspisat će prijevremene izbore za gradonačelnika i njegovog zamjenika

Članak 66.

(1) Gradonačelniku i njegovom zamjeniku prava na temelju obavljanja dužnosti prestaju danom stupanja na dužnost novog gradonačelnika i njegovog zamjenika, odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti gradonačelnika.

(2) Gradonačelnik, od dana raspisivanja izbora za gradonačelnika pa do dana stupanja na dužnost novog gradonačelnika, može obavljati samo poslove koji su neophodni za redovito i nesmetano funkcioniranje Grada Ivanić-Grada, uređene ovim i drugim zakonima.

**VIII. OSTVARIVANJE PRAVA PRIPADNIKA NACIONALNIH MANJINA**

Članak 67.

(1) Pripadnici nacionalnih manjina u Gradu Ivanić-Gradu sudjeluju u javnom životu putem predstavnika nacionalnih manjina.

Članak 68.

(1) Predstavnici nacionalnih manjina u Gradu Ivanić-Gradu imaju pravo:

- predlagati tijelima Grada Ivanić-Grada mjere za unapređivanje položaja nacionalnih manjina u Gradu Ivanić-Gradu, uključujući davanje prijedloga općih akata kojima se uređuju pitanja od značaja za nacionalnu manjinu,

- biti obaviješteni o svakom pitanju o kome će raspravljati radno tijelo Gradskog vijeća, a tiče se položaja nacionalne manjine.

Članak 69.

(1) Gradonačelnik je dužan u pripremi prijedloga općih akata od predstavnika nacionalnih manjina za područje Grada Ivanić-Grada, zatražiti mišljenje i prijedloge o odredbama kojima se uređuju prava i slobode nacionalnih manjina.

Članak 70.

(1) Grad Ivanić-Grad osigurava sredstva za rad predstavnika nacionalnih manjina.

**IX. UPRAVNA TIJELA**

Članak 71.

(1) Za obavljanje poslova iz samoupravnog djelokruga Grada Ivanić-Grada, utvrđenih zakonom i ovim Statutom, te obavljanje povjerenih poslova državne uprave, ustrojavaju se upravna tijela Grada.

(2) U obavljanju povjerenih poslova državne uprave upravna tijela Grada imaju ovlasti i obveze tijela državne uprave sukladno zakonu kojim se uređuje sustav državne uprave.

(3) Ustrojstvo i djelokrug upravnih tijela uređuje se posebnom odlukom Gradskog vijeća.

(4) Upravna tijela se ustrojavaju kao upravni odjeli i službe (u daljnjem tekstu: upravna tijela).

Članak 72.

(1) Upravnim tijelima upravljaju pročelnici koje na temelju javnog natječaja imenuje gradonačelnik.

(2) Na prava, obveze i odgovornosti kao i druga pitanja u svezi s radom pročelnika koja nisu uređena Zakonom o lokalnoj i područnoj (regionalnoj) samoupravi i ovim Statutom, primjenjuju se odredbe zakona kojima se uređuje radni odnos službenika i namještenika u upravnim tijelima Grada Ivanić-Grada.

Članak 73.

(1) Upravna tijela Grada Ivanić-Grada u okviru svoje nadležnosti:

- neposredno izvršavaju zakone, odluke i druge opće i pojedinačne akte Gradskog vijeća i gradonačelnika i osiguravaju njihovo provođenje,

- neposredno obavljaju povjerene poslove državne uprave,

- prate stanje u područjima za koje su osnovani i o tome izvješćuju gradonačelnika,

- pripremaju nacrte odluka i drugih općih akata koje donosi Gradsko vijeće i gradonačelnik te pripremaju izvješća, analize i druge materijale iz svog djelokruga za potrebe Gradskog vijeća i gradonačelnika,

- pružaju stručnu i drugu pomoć građanima u okviru svoje nadležnosti,

- obavljaju i druge poslove za koje su posebnim zakonima ovlašteni.

Članak 74.

(1) Upravna tijela samostalna su u okviru svog djelokruga, a za zakonito i pravovremeno obavljanje poslova iz svoje nadležnosti odgovorni su Gradonačelniku.

Članak 75.

(1) Sredstva za rad upravnih tijela osiguravaju se u Proračunu Grada Ivanić-Grada, Državnom proračunu i iz drugih prihoda u skladu sa zakonom.

Članak 76.

(1) Upravna tijela Grada Ivanić-Grada u izvršavanju općih akata Gradskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba.

(2) Upravna tijela Grada Ivanić-Grada u obavljanju povjerenih poslova državne uprave donose pojedinačne akte kojima rješavaju o pravima, obvezama i pravnim interesima fizičkih i pravnih osoba u prvom stupnju.

(3) U izvršavanju općih akata Gradskog vijeća, kada je to određeno zakonom, pojedinačne akte kojima se rješava o pravima i obvezama i pravnim interesima fizičkih i pravnih osoba, donose tijela državne uprave.

Članak 77.

(1) Protiv pojedinačnih akata iz članka 76. stavka 1. ovog Statuta koja donose upravna tijela Grada Ivanić-Grada može se izjaviti žalba nadležnom upravnom tijelu Zagrebačke županije.

(2) Protiv pojedinačnih akata iz članka 76. stavka 2. ovog Statuta koja donose upravna tijela Grada Ivanić-Grada u obavljanju povjerenih poslova državne uprave može se izjaviti žalba nadležnom tijelu državne uprave.

Članak 78.

(1) Odredbe članka 76. i 77. ovog Statuta odnose se i na pojedinačne akte koje donose pravne osobe kojima je odlukom Gradskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Grada.

**X. JAVNE SLUŽBE**

Članak 79.

(1) Grad Ivanić-Grad u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih, gospodarskih i drugih djelatnosti.

(2) Grad Ivanić-Grad osigurava obavljanje djelatnosti iz stavka 1. ovog članka osnivanjem trgovačkih društava i ustanova, drugih pravnih osoba i vlastitog pogona.

Članak 80.

(1) Komunalne djelatnosti obavljaju se kao javna služba.

(2) Grad Ivanić-Grad, te pravne osobe koje obavljaju komunalne djelatnosti obvezne su osigurati trajno i kvalitetno obavljanje tih djelatnosti i održavanje komunalnih objekata i uređaja u stanju funkcionalne sposobnosti.

Članak 81.

(1) Komunalne djelatnosti propisane su Zakonom o komunalnom gospodarstvu.

(2) Osim djelatnosti navedenih u Zakonu o komunalnom gospodarstvu, Gradsko vijeće može posebnom odlukom odrediti djelatnosti od lokalnog značaja koje se pod uvjetima iz navedenog Zakona smatraju komunalnim djelatnostima.

Članak 82.

(1) Radi obavljanja komunalnih djelatnosti Grad Ivanić-Grad može osim trgovačkog društva i javne ustanove osnovati vlastiti pogon. Vlastiti pogon nema svojstvo pravne osobe.

(2) Gradonačelnik imenuje i razrješava predstavnike jedinice lokalne samouprave u tijelima javnih ustanova, trgovačkih društava i drugih pravnih osoba kojih je osnivač Grad Ivanić-Grad.

(3) Vlastiti pogon osniva Gradsko vijeće posebnom odlukom na način i prema postupku propisanom posebnim zakonom.

Članak 83.

(1) U skladu sa Zakonom o ustanovama i posebnim zakonima, Grad Ivanić-Grad osniva ustanove za obavljanje društvenih i drugih djelatnosti.

Članak 84.

(1) Ustanove kojima je osnivač Grad Ivanić-Grad samostalne su u obavljanju svojih djelatnosti i u poslovanju, sukladno zakonu, podzakonskim propisima, aktu o osnivanju i statutu ustanove.

(2) Aktom o osnivanju, odnosno statutom ustanove, može se ograničiti stjecanje, opterećivanje i otuđivanje nekretnina i druge imovine ustanove, te način raspolaganja s dobiti.

Članak 85.

(1) Za obavljanje gospodarskih djelatnosti Grad Ivanić-Grad može osnivati trgovačka društva radi ostvarivanja dobiti.

Članak 86.

(1) Gradsko vijeće odlučuje o osnivanju trgovačkog društva, povećanju temeljnog kapitala uplatama u novcu ili ulozima u stvarima i pravima te smanjenju temeljnog kapitala u trgovačkim društvima u kojima Grad Ivanić-Grad ima većinski udio u kapitalu, statusnim promjenama trgovačkog društva (priključenje, pripajanje, spajanje, podjela, preoblikovanje i prestanak) te povlačenju i podjeli poslovnih udjela odnosno dionica.

(2) Skupštinu trgovačkog društva u kojem je Grad Ivanić-Grad jedini osnivač čini gradonačelnik.

(3) U skupštinama trgovačkih društava u kojima Grad Ivanić-Grad ima udio u kapitalu, a koja nisu u većinskom vlasništvu Grada Ivanić-Grada, Grad Ivanić-Grad zastupa gradonačelnik ili punomoćnik kojeg na to ovlasti gradonačelnik.

Članak 87.

(1) Skupština trgovačkog društva i opunomoćeni predstavnici Grada Ivanić-Grada u skupštinama trgovačkih društava imaju prava utvrđena zakonom i ovim Statutom.

Članak 88.

(1) Trgovačka društva kojima je osnivač Grad Ivanić-Grad odnosno u kojima Grad Ivanić-Grad ima udjele odnosno dionice, samostalna su u svojem poslovanju sukladno zakonima, podzakonskim propisima i aktima društva.

Članak 89.

(1) Gradonačelnik prati rad, daje preporuke i poduzima mjere prema trgovačkim društvima i ustanovama kojima je osnivač, odnosno vlasnik Grad Ivanić-Grad.

(2) Trgovačka društva i ustanove dužni su jednom godišnje Gradskom vijeću podnijeti izvješće o svojem poslovanju.

Članak 90.

(1) U obavljanju komunalnih, gospodarskih, društvenih i drugih djelatnosti, pravne i fizičke osobe dužne su poduzimati mjere za očuvanje i zaštitu okoliša.

**XI. MJESNA SAMOUPRAVA**

Članak 91.

(1) Na području Grada Ivanić-Grada osnivaju se mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

(2) Mjesni odbori se osnivaju za pojedina naselja ili za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Gradskog vijeća, kojom se detaljnije uređuje postupak i način izbora tijela mjesnog odbora.

(3) Mjesni odbor je pravna osoba.

Članak 92.

(1) Mjesni odbori na području Grada Ivanić-Grada su:

**• Mjesni odbor Breška Greda** (za područje naselja Greda Breška, Šemovec Breški i Zelina Breška),

**• Mjesni odbor Caginec-Prkos** (za područje naselja Caginec i dijelu područja naselja Ivanić-Grad (bivše naselje Prkos Ivanićki) sa sljedećim ulicama: dio Ulice 65. bataljuna ZNG i to od kbr. 97 do kbr. 173 (lijeva strana) te od kbr. 114 do kbr. 166 (desna strana), Prkos, Tratinska ulica, Tomićeva ulica, Ulica braće Kalčić),

**• Mjesni odbor Deanovec** (za područje naselja Deanovec),

**• Mjesni odbor Donji Šarampov** (za područje naselja Ivanić-Grad (bivše naselje Donji Šarampov) i to ulice: dio Majdekove ulice i to od kbr. 19 do kbr. 261 (lijeva strana) te od kbr. 20 do kbr. 264 (desna strana), Kosničarska ulica, Novo Naselje, Duga ulica, Naftaška ulica, Nova ulica, Žutička ulica, Ulica vrba, Ulica Stjepana Kelšina, Kunekova ulica, Cepetarska ulica, Lovačka ulica, Ulica Josipa Jajčana, Odvojak Kelšinove ulice, Vatrogasna ulica, dio Ulice 65. bataljuna ZNG od rijeke Lonje do iza benzinske s lijeve strane i nadvožnjaka s desne strane),

**• Mjesni odbor Dubrovčak-Topolje** (za područje naselja Lijevi Dubrovčak i Topolje),

**• Mjesni odbor Graberje Ivanićko** (za područje naselja Graberje Ivanićko i Derežani),

**• Mjesni odbor Jalševec** (za područje dijela naselja Ivanić-Grad (bivše naselje Jalševec Breški) i to ulice: Zajčićeva ulica, Barilićeva ulica, Marekovićeva ulica, Jalševečka ulica, Dolanec, Zelenjak i Jalševečki odvojak),

**• Mjesni odbor Opatinec** (za područje naselja Opatinec i Lepšić),

**• Mjesni odbor Posavski Bregi**  (za područje naselja Posavski Bregi i Zaklepica),

**• Mjesni odbor Prečno** (za područje naselja Prečno),

**• Mjesni odbor Prerovec** (za područje naselja Prerovec),

**• Mjesni odbor Šumećani** (za područje naselja Šumećani),

**• Mjesni odbor Tarno** (za područje naselja Tarno),

**• Mjesni odbor Trebovec** (za područje naselja Trebovec),

**• Mjesni odbor Lonja** (za područje dijela naselja Ivanić-Grad, odnosno područje sljedećih ulica: Omladinska ulica od rijeke Lonje do kraja ulice, Lonjska ulica, Naftalanska ulica, Ulica Stjepana Gregorka, Hercegovačka, Proljetna, Dječja, Ulica Slavka Zalara, Krijesnice, Oborovska ulica, Kutanec, Graničarska ulica, Vukovarska ulica od Omladinske do Naftalanske, I odvojak ulice Stjepana Gregorka, II odvojak ulice Stjepana Gregorka i III odvojak ulice Stjepana Gregorka),

**• Mjesni odbor Donja Poljana** (za područje dijela naselja Ivanić-Grad, odnosno područje sljedećih ulica: dio Savske ulice od starog mosta na rijeci Lonji do autoceste, Majzecova ulica, Ulica Ive Rastića, Donja Poljana, Senčićeva ulica, Rajski kut, Barišceva ulica, Ulica borova, Posavska ulica, Svetličićeva ulica, Gregceva ulica, Popevačeva ulica, Rajski odvojak, Ulica lipa, Industrijska cesta, Nova industrijska cesta, Vučakovečka ulica, Čretna ulica, Ulica Polic, Ulica Josipa Kraša, Ulica Stjepana Škrinjara, Ulica Ivana Šveara, Ulica Cvjetka Krnjevića, Ulica Karla Matice, Ulica Josipa Kelšina, Ulica Josipa Juraja Posilovića, Ulica Slave Sajko, Ulica Franje Plevnjaka, Ulica Vladimira Rubetića i dio Ulice 65. bataljuna ZNG od naplatnih kućica do rijeke Lonje),

**• Mjesni odbor Gornji Šarampov** (za područje dijela naselja Ivanić-Grad, odnosno područje sljedećih ulica: Ulica Franje Jurinca, Ulica Matije Gupca, Žitna ulica, Johovečka ulica, Graberska ulica, Kriška ulica, Caginečka ulica, Petari, Mostarska ulica, Šintrovi, Garićgradska ulica, Dalmatinska ulica, Naftaplinska ulica, Cundićeva ulica, Kopčićka ulica, Andigolska ulica, Tandarićev put, Etanska cesta, dio Ulice 65. bataljuna ZNG od nadvožnjaka do kuće prije Tratinske ulice i puta nasuprot koji ide prema jugu, Poduzetnička ulica, Mala ulica, Vulinčeva ulica, Ulica Stjepana Grgca, Ulica Antuna Gustava Matoša, Kolodvorska ulica, Opatinečka ulica, Brencova ulica, Jelengradska ulica, Šarampovska ulica, Predavceva ulica, Beliceva ulica, Cvjetna ulica, Garjevička ulica, Ribnjaci, Ulica Ljudevita Gaja, Žeravinec, Kloštranska ulica, Zvonarevo, Marofski put, Ulica Antuna Acingera, Ulica Milke Trnine i Ulica Stjepana Radića),

**• Mjesni odbor Centar Ivanić-Grad** (za područje naselja Ivanić-Grad, odnosno područje sljedećih ulica: Ulica ruža, Pokupska ulica, Ulica Krešimira IV., Maznica, Ulica Josipa Badalića, Deželićeva ulica, Kundekova ulica, Basaričekova ulica, Tvrđavska ulica, Podgrađe, Trg Vladimira Nazora, Ulica kralja Tomislava (dio ulice do rijeke Lonje), dio Savske ulice od željezničke pruge do starog mosta na rijeci Lonji, Pilanski put, Šiftarova ulica, Širinečka ulica, Moslavačka ulica, Športska ulica, Park hrvatskih branitelja, Ulica Eduarda Babića, Školska ulica, dio Vukovarske ulica (od Ulice ruža do Omladinske ulice), dio Majdekove ulice i to od kbr. 1 do kbr. 17 (lijeva strana) te od kbr. 2 do kbr. 18 (desna strana), dio Ulice 65. bataljuna ZNG (od benzinske crpke do nadvožnjaka – samo lijeva strana) i Godrijanov put),

**• Mjesni odbor Gornja Poljana** (za područje dijela naselja Ivanić-Grad odnosno područje slijedećih ulica: Ulica Slobode, dio Omladinske ulice od Savske ulice do rijeke Lonje, Dubrovačka ulica, Ulica Franje Moguša, Rudarska ulica, Poljanska ulica, Sajmišna ulica, Park Rudolfa Perešina i Ulica kralja Tomislava od mosta na rijeci Lonji do Omladinske ulice).

Područje i granice mjesnih odbora određuju se posebnom odlukom Gradskog vijeća i prikazuju se na kartografskom prikazu koji je sastavni dio te odluke.

(2) Članove vijeća mjesnog odbora biraju građani s područja mjesnog odbora koji imaju biračko pravo.

(3) Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom. Postupak izbora članova vijeća mjesnih odbora uređuje Gradsko vijeće općim aktom, odgovarajućom primjenom odredaba zakona kojim se uređuje izbor članova Gradskog vijeća.

(4) Broj članova vijeća mjesnog odbora utvrđuje se prema broju stanovnika mjesnog odbora.

(5) Vijeće mjesnog odbora ima, uključujući i predsjednika, 3 do 7 članova. Broj članova vijeća mjesnog odbora se određuje prema broju birača upisanih u popis birača za područje mjesnog odbora na način da se u vijeće mjesnog odbora koji ima do 300 upisanih birača bira 3 člana vijeća mjesnog odbora, od 301 do 700 birača bira se 5 članova, a za preko 700 birača bira se 7 članova.

(6) Mandat članova vijeća mjesnog odbora traje 4 godine.

Članak 93.

(1) Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi Gradskog vijeća i Gradonačelnik.

(2) U slučaju da prijedlog iz stavka 1. ovog članka daju građani, prijedlog se dostavlja u pisanom obliku Gradonačelniku.

Članak 94.

(1) Gradonačelnik u roku od 30 dana od dana primitka prijedloga utvrđuje je li prijedlog podnesen na način i u postupku propisanom zakonom i ovim Statutom.

(2) Ukoliko Gradonačelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 30 dana dopuni prijedlog za osnivanje mjesnog odbora.

(3) Pravovaljani prijedlog Gradonačelnik upućuje Gradskom vijeću, koje je dužno izjasniti se o prijedlogu u roku od 60 dana od zaprimanja prijedloga.

Članak 95.

(1) U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

Članak 96.

(1) Tijela mjesnog odbora su Vijeće mjesnog odbora i predsjednik Vijeća mjesnog odbora.

Članak 97.

(1) Izbornu jedinicu za izbor članova vijeća mjesnog odbora čini cijelo područje mjesnog odbora.

(2) Postupak izbora članova vijeća mjesnog odbora uređuje se posebnom odlukom Gradskog vijeća uz shodnu primjenu odredbi zakona kojim se uređuje izbor članova predstavničkih tijela jedinica lokalne samouprave.

Članak 98.

(1) Izbore za članove vijeća mjesnih odbora raspisuje Gradsko vijeće.

(2) Odluka o raspisivanju izbora objavljuje se na oglasnoj ploči sjedišta Grada Ivanić-Grada i u javnom glasilu.

(3) Od dana raspisivanja izbora pa do dana održavanja izbora ne može proteći manje od 30 dana niti više od 60 dana.

Članak 99.

(1) Za člana vijeća mjesnog odbora može biti biran hrvatski državljanin s navršenih 18 godina života koji ima prebivalište na području mjesnog odbora.

Članak 100.

(1) Prigovore zbog nepravilnosti u postupku kandidiranja i izbora članova vijeća mjesnih odbora rješava Gradsko izborno povjerenstvo, utvrđeno općim aktom Gradskog vijeća.

(2) Protiv rješenja Gradskog izbornog povjerenstva podnositelj prigovora koji je nezadovoljan takvim rješenjem, ima pravo žalbe nadležnom upravnom tijelu u županiji.

Članak 101.

(1) Član vijeća mjesnog odbora ne može istovremeno biti gradonačelnik, zamjenik gradonačelnika, pročelnik i službenik u upravnim tijelima Grada Ivanić-Grada, član uprave trgovačkog društva u pretežitom vlasništvu Grada, te ravnatelj ustanove kojoj je Grad osnivač.

Članak 102.

(1) Vijeće mjesnog odbora bira predsjednika vijeća iz svog sastava, većinom glasova svih članova, na vrijeme od četiri godine.

(2) Predsjednik vijeća predstavlja mjesni odbor i za svoj rad odgovoran je vijeću mjesnog odbora.

Članak 103.

(1) Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Gradskog vijeća i Gradonačelnika.

(2) Program rada i financijski plan iz stavka 1. ovog članka mora se zasnivati na realnim potrebama i mogućnostima, a donosi se najkasnije do kraja rujna tekuće godine za narednu godinu.

Članak 104.

(1) Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenja brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području, te obavlja i druge poslove sukladno posebnoj odluci Gradskog vijeća.

Članak 105.

(1) Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 106.

(1) Prihode mjesnog odbora čine prihodi od pomoći i dotacija pravnih ili fizičkih osoba, prihodi koje posebnom odlukom utvrdi Gradsko vijeće, te prihodi od imovine koja je u vlasništvu mjesnog odbora.

Članak 107.

(1) Stručne i administrativne poslove za potrebe mjesnog odbora obavljaju stručne službe Grada na način propisan općim aktom kojim se uređuje ustrojstvo i način rada stručnih službi, odnosno upravnih tijela Grada Ivanić-Grada.

Članak 108.

(1) Inicijativu i prijedlog za promjenu područja mjesnog odbora mogu dati tijela mjesnog odbora i gradonačelnik.

(2) O inicijativi i prijedlogu iz prethodnog stavka Gradsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 109.

(1) Nadzor nad zakonitošću rada tijela mjesnog odbora obavlja gradonačelnik te na njegov prijedlog Gradsko vijeće može raspustiti vijeće mjesnog odbora, ako ono učestalo krši odredbe ovog Statuta, pravila mjesnog odbora ili ne izvršava povjerene mu poslove.

**XII. IMOVINA I FINANCIRANJE GRADA IVANIĆ-GRADA**

Članak 110.

(1) Sve pokretne i nepokretne stvari, te imovinska prava koja pripadaju Gradu Ivanić-Gradu, čine imovinu Grada Ivanić-Grada.

Članak 111.

(1) Imovinom Grada upravljaju Gradonačelnik i Gradsko vijeće u skladu sa zakonom i odredbama ovog Statuta, pažnjom dobrog gospodara.

(2) Gradonačelnik u postupku upravljanja imovinom Grada donosi pojedinačne akte glede upravljanja imovinom, na temelju općeg akta Gradskog vijeća o uvjetima, načinu i postupku gospodarenja nekretninama u vlasništvu Grada.

Članak 112.

(1) Grad Ivanić-Grad ima prihode kojima u okviru svog samoupravnog djelokruga slobodno raspolaže.

(2) Prihodi Grada Ivanić-Grada su:

- gradski porezi, prirez, naknade, doprinosi i pristojbe, u skladu sa zakonom i posebnim odlukama Gradskog vijeća,

- prihodi od stvari u vlasništvu Grada i imovinskih prava,

- prihod od trgovačkih društava i drugih pravnih osoba u vlasništvu Grada odnosno u kojima Grad ima udjele ili dionice,

- prihodi od naknada za koncesije,

- novčane kazne i oduzeta imovinska korist za prekršaje koje propiše Grad Ivanić-Grad u skladu sa zakonom,

- udio u zajedničkom porezu,

- sredstva pomoći Republike Hrvatske predviđena u državnom proračunu,

- prihodi od darova i nasljedstva,

- drugi prihodi određeni zakonom.

Članak 113.

(1) Procjena godišnjih prihoda i primitaka, te utvrđeni iznosi izdataka i drugih plaćanja Grada Ivanić-Grada iskazuju se u proračunu Grada Ivanić-Grada.

(2) Svi prihodi i primici proračuna moraju biti raspoređeni u proračunu i iskazni po izvorima iz kojih potječu.

(3) Svi izdaci proračuna moraju biti utvrđeni u proračunu i uravnoteženi s prihodima i primicima.

Članak 114.

(1) Temeljni financijski akt Grada Ivanić-Grada je proračun Grada Ivanić-Grada.

(2) Proračun Grada Ivanić-Grada i Odluku o izvršenju proračuna donosi Gradsko vijeće, u skladu s posebnim zakonom.

(3) Proračun Grada Ivanić-Grada i Odluka o izvršenju proračuna donose se za proračunsku godinu i vrijede za godinu za koju su doneseni.

(4) Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

(5) Proračun Grada Ivanić-Grada dostavlja se ministarstvu nadležnom za financije, u skladu s posebnim zakonom.

Članak 115.

(1) Gradonačelnik, kao jedini ovlašteni predlagatelj, dužan je utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.

(2) Ako gradonačelnik ne predloži proračun Gradskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti gradonačelnika i njegovog zamjenika koji je izabran zajedno s njim.

(3) Rješenje Vlade Republike Hrvatske o razrješenju gradonačelnika stupa na snagu danom objave u „Narodnim novinama“.

(4) Protiv rješenja Vlade Republike Hrvatske iz stavka 3. ovog članka razriješeni gradonačelnik može podnijeti tužbu Visokom upravnom sudu Republike Hrvatske u roku od 8 dana od objave rješenja.

(5) U slučaju iz stavka 2. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti gradonačelnika i raspisati prijevremene izbore za gradonačelnika, sukladno posebnom zakonu.

(6) Novoizabrani gradonačelnik dužan je predložiti Gradskom vijeću proračun u roku od 45 dana od dana stupanja na dužnost.

(7) Gradsko vijeće mora donijeti proračun iz stavka 6. ovog članka u roku od 45 dana od dana kada ga je gradonačelnik predložio Gradskom vijeću.

(8) Ako Gradsko vijeće ne donese proračun u roku iz stavka 7. ovog članka, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu istovremeno raspustiti Gradsko vijeće i razriješiti gradonačelnika i njegove zamjenike koji su izabrani zajedno s njim.

(9) Rješenje Vlade Republike Hrvatske o istovremenom raspuštanju Gradskog vijeća i razrješenju gradonačelnika stupa na snagu danom objave u „Narodnim novinama“.

(10) Protiv rješenja Vlade Republike Hrvatske iz stavka 9. ovog članka predsjednik raspuštenog Gradskog vijeća i razriješeni gradonačelnik mogu podnijeti tužbu Visokom upravnom sudu Republike Hrvatske u roku od 8 dana od objave rješenja.

(11) U slučaju iz stavka 8. ovog članka Vlada Republike Hrvatske imenovat će povjerenika Vlade Republike Hrvatske za obavljanje poslova iz nadležnosti Gradskog vijeća i gradonačelnika i raspisati prijevremene izbore za Gradsko vijeće i gradonačelnika, sukladno posebnom zakonu.

Članak 116.

(1) Ako Gradsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na temelju odluke o privremenom financiranju nastavlja financiranje poslova, funkcija i programa tijela Grada i drugih proračunskih i izvanproračunskih korisnika u skladu s posebnim zakonom.

(2) Odluku o privremenom financiranju iz stavka 1. ovog članka donosi do 31. prosinca Gradsko vijeće u skladu s posebnim zakonom na prijedlog gradonačelnika ili povjerenika Vlade Republike Hrvatske.

(3) U slučaju kada je raspušteno samo Gradsko vijeće, a gradonačelnik nije razriješen, do imenovanja povjerenika Vlade Republike Hrvatske financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.

(4) Po imenovanju povjerenika Vlade Republike Hrvatske, gradonačelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

(5) Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

(6) Odluka o financiranju nužnih rashoda i izdataka iz stavka 3., 4. i 5. ovog članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

Članak 117.

(1) Ako se tijekom proračunske godine smanje prihodi i primici ili povećaju izdaci utvrđeni proračunom, proračun se mora uravnotežiti sniženjem predviđenih izdataka ili pronalaženjem novih prihoda.

(2) Uravnoteženje proračuna provodi se izmjenama i dopunama proračuna po postupku propisanom za donošenje proračuna.

Članak 118.

(1) Ukupno materijalno i financijsko poslovanje Grada nadzire Gradsko vijeće.

(2) Zakonitost materijalnog i financijskog poslovanja Grada nadzire Ministarstvo financija.

Članak 119.

(1)Grad Ivanić-Grad će sukladno odredbama zakona kojim se uređuje planiranje, izrada, donošenje i izvršavanje proračuna te uputama i drugim aktima ministarstva nadležnog za financije na mrežnim stranicama Grada objaviti informacije o trošenju proračunskih sredstava tako da su informacije lako dostupne i pretražive.

**XIII. AKTI GRADA**

Članak 120.

(1) Gradsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik, Proračun, Odluku o izvršenju Proračuna, odluke i druge opće akte i zaključke.

(2) Gradsko vijeće donosi rješenja i druge pojedinačne akte, kada u skladu sa zakonom rješava o pravima i obvezama fizičkih i pravnih osoba.

Članak 121.

(1) Gradonačelnik u poslovima iz svog djelokruga donosi rješenja, odluke, zaključke, preporuke, upute, pravilnike, te opće akte, kada je za to ovlašten zakonom ili općim aktom Gradskog vijeća.

Članak 122.

(1) Radna tijela Gradskog vijeća i gradonačelnika donose zaključke, temeljem posebnih propisa i Odluka Gradskog vijeća i gradonačelnika.

Članak 123.

(1) Gradonačelnik osigurava izvršavanje općih akata koje donosi Gradsko vijeće, na način i u postupku propisanom zakonom i ovim Statutom, te nadzire zakonitost rada upravnih tijela koja obavljaju poslove iz samoupravnog djelokruga Grada.

Članak 124.

(1) Upravna tijela Grada u izvršavanju općih akata Gradskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

(2) Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Zagrebačke županije.

(3) Na donošenje pojedinačnih akata odgovarajuće se primjenjuju odredbe Zakona o općem upravnom postupku i drugih propisa.

(4) Protiv pojedinačnih akata iz ovog članka može se pokrenuti upravni spor sukladno odredbama Zakona o upravnim sporovima.

(5) U izvršavanju općih akata Gradskog vijeća pojedinačne akte donose i pravne osobe kojima je odlukom Gradskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Grada.

Članak 125.

(1) Nadzor zakonitosti pojedinačnih neupravnih akata koje u samoupravnom djelokrugu donose Gradsko vijeće i gradonačelnik obavljaju nadležna tijela državne uprave, svako u svojem djelokrugu, sukladno posebnom zakonu.

(2) U provedbi nadzora nadležno tijelo oglasit će pojedinačni neupravni akt ništavim u slučaju:

- ako je akt donijelo neovlašteno tijelo

- ako je u postupku donošenja akta povrijeđen zakon, Statut ili drugi opći akt

- ako se akt odnosi na pitanje koje nije u djelokrugu Grada Ivanić-Grada

- ako je nepravilno primijenjen zakon ili drugi propis, odnosno opći akt.

(3) Protiv rješenja kojim se pojedinačni neupravni akt proglašava ništavim nije dopuštena žalba, ali se može pokrenuti upravni spor pred nadležnim upravnim sudom.

Članak 126.

(1) Nadzor zakonitosti općih akata koje u samoupravnom djelokrugu donosi Gradsko vijeće obavljaju nadležna tijela državne uprave, svako u svojem djelokrugu.

(2) Predsjednik Gradskog vijeća dužan je dostaviti Statut, Poslovnik, Proračun ili drugi opći akt nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenja općeg akta, propisan ovim Statutom i Poslovnikom Gradskog vijeća, u roku od 15 dana od dana donošenja općeg akta.

(3) Predsjednik Gradskog vijeća dužan je akte iz stavka 2. ovoga članka, bez odgode dostaviti gradonačelniku.

Članak 127.

(1) Detaljnije odredbe o aktima Grada Ivanić-Grada i postupku donošenja akata utvrđuju se Poslovnikom Gradskog vijeća.

Članak 128.

(1) Opći akti objavljuju se u Službenom glasniku Grada Ivanić-Grada.

(2) Opći akti stupaju na snagu najranije osmi dan od dana njihove objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

(3) Opći akti ne mogu imati povratno djelovanje.

**XIV. JAVNOST RADA**

Članak 129.

(1) Rad Gradskog vijeća, Gradonačelnika i upravnih tijela Grada je javan.

(2) Nazočnost javnosti može se isključiti samo iznimno, u slučajevima predviđenim posebnim zakonima i općim aktom Grada Ivanić-Grada.

(3) Predstavnici udruga građana, građani i predstavnici medija mogu pratiti rad Gradskog vijeća u skladu s odredbama Poslovnika Gradskog vijeća.

Članak 130.

(1) Javnost rada Gradskog vijeća osigurava se:

- javnim održavanjem sjednica,

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Službenom glasniku Grada Ivanić-Grada i na web stranicama Grada Ivanić-Grada,

- na drugi odgovarajući način.

(2) Javnost rada Gradonačelnika osigurava se:

- održavanjem tiskovnih konferencija i radio emisijama,

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Službenom glasniku Grada Ivanić-Grada i na web stranicama Grada Ivanić-Grada,

- na drugi odgovarajući način.

(3) Javnost rada upravnih tijela Grada osigurava se izvještavanjem i napisima u tisku i drugim oblicima javnog priopćavanja.

Članak 131.

(1) U Službenom glasniku Grada Ivanić-Grada, objavljuju se službeni dokumenti i odluke Gradskog vijeća, Gradonačelnika i drugih tijela.

**XV. PRIJELAZNE I ZAVRŠNE ODREDBE**

Članak 132.

(1) Prijedlog za promjenu Statuta može podnijeti jedna trećina vijećnika Gradskog vijeća, Gradonačelnik, Odbor za Statut i Poslovnik Gradskog vijeća i jedna trećina mjesnih odbora.

(2) Prijedlog mora biti obrazložen, a podnosi se predsjedniku Gradskog vijeća.

(3) Gradsko vijeće, većinom glasova svih vijećnika, odlučuje da li će pristupiti raspravi o predloženoj promjeni Statuta.

(4) Ako se nakon provedene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Gradskog vijeća, prije isteka roka od šest mjeseci od dana zaključivanja rasprave o prijedlogu.

Članak 133.

(1) Gradsko vijeće može odlučiti da se o prijedlogu promjena Statuta provede javna rasprava ili zatraži mišljenje građana.

Članak 134.

(1) Odbor za Statut i Poslovnik može predložiti izmjene i dopune Statuta, radi usklađivanja sa zakonom, bez prethodne rasprave, po hitnom postupku.

Članak 135.

1. Ovaj Statut stupa na snagu osmog dana od dana objave u Službenom glasniku Grada Ivanić-Grada, osim članaka 27., 28., 59. i stavka 3., 4. i 5. članka 65. koji stupaju na snagu dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.
2. Članovi Gradskog vijeća zatečeni na dužnosti u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (NN 144/20) nastavljaju s obavljanjem dužnosti do isteka tekućeg mandata.
3. Osobe zatečene na dužnosti zamjenika Gradonačelnika u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (NN 144/20) nastavljaju s obnašanjem dužnosti do isteka tekućeg mandata.
4. Stupanjem na snagu ovog Statuta prestaje važiti Statut Grada Ivanić-Grada (Službeni glasnik Grada Ivanić-Grada, broj 02/14, 01/18 i 03/20) osim članaka 27., 28., 59. i stavka 3., 4. i 5. članka 65. koje prestaju važiti na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik:

URBROJ:

Ivanić-Grad, Željko Pongrac, pravnik kriminalist